২০২৬ বিশ্বকাপ পর্যন্ত জার্মানির কোচ নাগলসমান
গুঞ্জন ছিল আগামী ইউরোপিয়ান চ্যাম্পিয়নশিপ শেষেই জার্মানির কোচের দায়িত্ব ছেড়ে দেবেন ইউলিয়ান নাগলসমান। বায়ার্ন মিউনিখে আবারও ফেরার সম্ভাবনা ছিল জোরালো। কিন্তু আপাততএমন কিছু হচ্ছে না। জার্মানি জাতীয় দলের সঙ্গে চুক্তির মেয়াদ বাড়িয়েছেন তিনি। ২০২৬ বিশ্বকাপ পর্যন্ত দায়িত্ব চালিয়ে যাবেন এই জার্মান কোচ।
শুক্রবার বিবৃতি দিয়ে ৩৬ বছর বয়সী নাগেলসমানের সঙ্গে চুক্তির মেয়াদ বাড়ানোর কথা জানিয়েছে জার্মান ফুটবল অ্যাসোসিয়েশন (ডিএফবি)। গত সেপ্টেম্বরে হান্স ফ্লিকের স্থলাভিষিক্ত হন নাগেলসমান। আগামী জুন-জুলাইয়ে জার্মানিতে অনুষ্ঠেয় ইউরো পর্যন্ত ছিল তার আগের চুক্তির মেয়াদ।
নতুন চুক্তি নবায়নের পর নাগলসমান বলেছেন, 'সিদ্ধান্তটা হৃদয় থেকে নিয়েছি। জাতীয় দলকে প্রশিক্ষণ দিতে পারা এবং দেশের সেরা খেলোয়াড়দের সঙ্গে কাজ করতে পারা আমার জন্য অনেক বড় সম্মানের। দারুণ পারফর্ম করে সাফল্য পাওয়ার মাধ্যমে পুরো দেশকে অনুপ্রাণিত করার সুযোগ আমাদের আছে।'
এর আগে বায়ার্নের দায়িত্বে ছিলেন নাগেলসমান। গত বছরের মার্চে তাকে বরখাস্ত করে ক্লাবটি। তবে আবারও বায়ার্নে ফেরার সম্ভাবনা নিয়ে গত কিছু দিন থেকে আলোচনা করছিলেন ক্লাবটির কর্তা ব্যক্তিরা। তবে শেষ পর্যন্ত জার্মানির দায়িত্বেই থেকে যাওয়ার সিদ্ধান্ত নিলেন তিনি।
নাগলসমান যখন জার্মানির দায়িত্ব নেন তখন এক প্রকার হারের বৃত্তেই ছিল দলটি। ২০১৬ ইউরোতে সেমি-ফাইনালে বিদায় নেওয়ার পর কোনো প্রতিযোগিতায় শেষ ষোলো পার হতে পারেনি তারা। ২০১৮ ও ২০২২ বিশ্বকাপে বিদায় নেয় গ্রুপ পর্ব থেকে। মাঝে ২০২০ ইউরোয় থামে শেষ ষোলোতে।
নাগলসমানের অধীনে এখন পর্যন্ত ৬টি ম্যাচ খেলেছে জার্মানি। এরমধ্যে ৩টি জয় ও ২টি ম্যাচে হেরেছে দলটি। অপর ম্যাচটি হয়েছে ড্র। তিন জয়ের মধ্যে দুটি আবার শক্তিশালী নেদারল্যান্ডস ও ফ্রান্সের বিপক্ষে। ইউরোর আগে আরও দুটি প্রীতি ম্যাচে ইউক্রেন ও গ্রিসের বিপক্ষে খেলবে দলটি।

গুঞ্জন ছিল আগামী ইউরোপিয়ান চ্যাম্পিয়নশিপ শেষেই জার্মানির কোচের দায়িত্ব ছেড়ে দেবেন ইউলিয়ান নাগলসমান। বায়ার্ন মিউনিখে আবারও ফেরার সম্ভাবনা ছিল জোরালো। কিন্তু আপাততএমন কিছু হচ্ছে না। জার্মানি জাতীয় দলের সঙ্গে চুক্তির মেয়াদ বাড়িয়েছেন তিনি। ২০২৬ বিশ্বকাপ পর্যন্ত দায়িত্ব চালিয়ে যাবেন এই জার্মান কোচ।